Broj: 711-I-1788-P-102-18/20-12-17

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnika Frane Luetića, člana Uprave trgovačkog društva Zračna luka Dubrovnik d.o.o.**,pokrenutog Odlukom Povjerenstva broj: 711-I-716-P-102-18/20-10-17 od 11. listopada 2019.g.,na 100. sjednici, održanoj 2. listopada 2020.g., donosi sljedeću:

**ODLUKU**

**Dužnosnik Frano Luetić, član Uprave trgovačkog društva Zračna luka Dubrovnik d.o.o., počinio je povredu članka 5. stavka 1. ZSSI-a, jer je temeljem diskrecijske ovlasti s .................... sklopio Ugovor o radu od 19. ožujka 2018.g. za radno mjesto direktora Sektora komercijalnih poslova, a koji je s dužnosnikom Andrejom Plenkovićem, predsjednikom Vlade Republike Hrvatske u tazbinskom srodstvu, tijekom razdoblja u kojem se u odnosu na predsjednika Vlade Republike Hrvatske dužnosnik nalazi u podređenom i zavisnom položaju, s obzirom da je na navedenu dužnost imenovan po prijedlogu Vlade Republike Hrvatske na razdoblje do 6 mjeseci, čime je postupio nesavjesno, neodgovorno i pristrano.**

Obrazloženje

Povjerenstvo je na 65. sjednici, održanoj dana 11. listopada 2019.g., pokrenulo postupak za odlučivanje o sukobu interesa protiv dužnosnika Frane Luetića, člana Uprave trgovačkog društva Zračna luka Dubrovnik d.o.o., zbog moguće povrede članka 5. stavka 1. ZSSI-a, koja proizlazi iz sklapanja Ugovora o radu od 19. ožujka 2018.g. s ............................. za radno mjesto direktora Sektora komercijalnih poslova temeljem diskrecijske ovlasti, a koji je s dužnosnikom Andrejom Plenkovićem u tazbinskom srodstvu, obzirom da je povodom obnašanja navedene dužnosti Frano Luetić u podređenom i zavisnom položaju u odnosu na dužnosnika Andreja Plenkovića, kao predsjednika Vlade Republike Hrvatske koja sudjeluje u postupku njegova imenovanja, čime je moglo doći do nesavjesnog, neodgovornog i pristranog postupanja.

Dužnosnik se na navedenu Odluku o pokretanju postupka očitovao dana 27. svibnja 2020.g. pismenom koje je zaprimljeno u ulaznoj pošti Povjerenstva pod brojem 711-U-1960-P-102-18/20-11-3.

Dužnosnik u očitovanju navodi da je zaposlen u trgovačkom društvu Zračna luka Dubrovnik d.o.o. od 1974.g., sa radnim stažem od ukupno 44 godine kod istog poslodavca. Navodi da je tijekom svog dugogodišnjeg rada obavljao različite poslove, počevši kao student obavljajući poslove sezonski, te napredujući tako da je započeo obavljati i istaknute rukovodeće poslove, a koji se odnose na poslove direktora komercijalnih poslova od 1. siječnja 1993.g., pomoćnika glavnog direktora od 1. rujna 1997.g. te zamjenika glavnog direktora od 1. kolovoza 1998.g.

Dužnosnik naglašava da je za vrijeme obnašanja dužnosti pomoćnika i zamjenika glavnog direktora cijelo vrijeme obnašao i dužnost direktora komercijalnih poslova, što uključuje ključne poslove na pripremi i provedbi strateškog razvoja poslovanja komercijalnog sektora, ali i cijelog trgovačkog društva, a posebno u segmentu plasmana usluga u skladu sa strateškim smjernicama i poslovnom politikom trgovačkog društva kao i ugovaranje usluga sa zrakoplovnim prijevoznicima. Navodi da je u potpunosti udovoljavao uvjetima za navedena radna mjesta, sa zvanjem diplomiranog ekonomista za vanjsku trgovinu, te naknadnom diplomom od strane međunarodnih zrakoplovnih institucija (ICAO i ACI) postigavši akademski uvjet za profesionalno obavljanje poslova direktora aerodroma na svjetskoj razini (AMPAP).

Također iznosi da je slijedom takvog poslovnog iskustva, odlukom Skupštine trgovačkog društva društvu Zračna luka Dubrovnik d.o.o. imenovan direktorom dana 2. veljače 2018.g. na razdoblje do provedbe postupka izbora direktora, sukladno Uredbi o kriterijima za provedbu postupaka odabira i imenovanja kandidata za predsjednike i članove uprave trgovačkih društava i drugih pravnih osoba od strateškog i posebnog interesa za Republiku Hrvatsku, a najdulje na vrijeme od 6 mjeseci.

Ističe kako je trajanje navedene Odluke produženo odlukom Skupštine društva od 27. srpnja 2018.g., počevši od 3. kolovoza 2018.g., odlukom Skupštine društva od 1. veljače 2019.g., počevši od 3. veljače 2019.g., odlukom Skupštine društva od 29. srpnja 2019.g., počevši od 3. kolovoza 2019.g. i odlukom Skupštine društva od 7. veljače 2020.g., počevši od 4. veljače 2020.g.

Javni natječaj za odabir kandidata za člana Uprave-direktora trgovačkog društva Zračna luka Dubrovnik d.o.o. raspisani su dana 21. lipnja 2017.g. od Ministarstva državne imovine („Narodne novine“ broj 59/17.) te dana 17. siječnja 2020.g. od Ministarstva mora, prometa i infrastrukture („Narodne novine“, broj 7/20), pri čemu ističe da se niti na nijedan od navedenih dvaju natječaja nije javio kao kandidat.

U očitovanju dužnosnik navodi da je u obnašanju dužnosti uvijek postupao časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene mu dužnosti, što potvrđuje činjenica da u 44 godine rada u Zračnoj luci Dubrovnik d.o.o. nije postupao suprotno važećim zakonima i propisima, niti je svoju dužnost koristio za osobni probitak ili probitak bilo koje osobe koja bi bila povezana sa njim. Iznosi da je svjestan činjenice svog položaja prema tijelu koje je predložilo njegovo imenovanje, odnosno Vladi Republike Hrvatske kao i Skupštini trgovačkog društva Zračna luka Dubrovnik d.o.o., koja ga je imenovala za direktora istog trgovačkog društva, ali da prilikom zapošljavanja nikada nije koristio svoj položaj ili utjecaj kao niti diskrecijsku ovlast kako bi pogodovao kojem od prijavljenih kandidata ili zaposlio osobu koja ne ispunjava kriterije za obavljanje poslova radnog mjesta koje je upražnjeno, već da je tijekom svih 44 godine rada uvijek podržavao zapošljavanje kadra koji svojim znanjem, sposobnostima i iskustvom može doprinijeti razvoju poslovanja trgovačkog društva Zračna luka Dubrovnik d.o.o., kao što je to bilo i prilikom zapošljavanja ....................... za radno mjesto direktora Sektora komercijalnih poslova. Smatra da temeljem povjerenja Skupštine društva, svojih stručnih kompetencija i dugogodišnjeg radnog iskustva ima ovlasti i prava birati svoje suradnike te da odgovara vlasniku za poslovanje.

Dužnosnik navodi da je ................... prethodno bio zaposlen na radnom mjestu zamjenika pročelnika Upravnog odjela za promet Grada Dubrovnika odnosno do rujna 2017.g. na radnom mjestu zamjenika pročelnika Upravnog odjela za promet, stanogradnju i razvojne projekte Grada Dubrovnika, te da je u cijelosti udovoljavao uvjetima za radno mjesto direktora Sektora komercijalnih poslova, koji uvjeti, opis poslova i radnih zadataka su propisani internim aktima trgovačkog društva Zračna luka Dubrovnik, slijedom čega osobna povezanost nije imala utjecaja na odabir navedenog kandidata za zasnivanje radnog mjesta u Zračnoj luci Dubrovnik, već isključivo njegova stručna znanja i vještine od značaja za poslovanje istog.

Navodi i da trgovačko društvo Zračna luka Dubrovnik d.o.o. nije u zakonskoj obvezi provedbe javnog natječaj prilikom odabira kandidata za zasnivanje radnog odnosa u društvu, te da u najmanje posljednjih 25 godina nije provođen postupak javnog natječaja za radno mjesto "Direktora sektora” u Zračnoj luci Dubrovnik, kao i da činjenica da je ...................., brat supruge dužnosnika Andreja Plenkovića, predsjednika Vlade Republike Hrvatske, nije utjecala na njegovu odluku prilikom sklapanja ugovora o radu s njime.

Napominje kako direktor komercijalnih poslova nije zakonski zastupnik trgovačkog društva Zračne luke Dubrovnik niti član Uprave društva u većinskom državnom vlasništvu, odnosno to radno mjesto ne predstavlja dužnosničku funkciju u smislu članka 3. stavka 1. podstavka 41. ZSSI-a, niti je ............ s njime u tazbinskom srodstvu, dok njegov odnos sa drugim dužnosnicima ne utječe na kvalitete i sposobnosti za obavljanje poslove za koje je sklopio ugovor o radu. Ističe i da mu kao osobi sa dugogodišnjim iskustvom u navedenom trgovačkom društvu u trenutku kada je ispunio sve zakonske uvjete za starosnu mirovinu nije bio interes i cilj bilo kakvo nezakonito postupanje, čija posljedica može biti pokretanje postupka moguće povrede odredbi ZSSI-a i smatra kako se oduvijek, pa i u ovoj situaciji, vodio prije svega interesima tog trgovačkog društva te nikada nije stavio svoj osobni interes niti interes trećih osoba ispred interesa istog.

Navodi da je postupao na jednak način sa svima prilikom zapošljavanja, a dovođenje diskrecijske ovlasti za sklapanje ugovora sa .................... u kontekstu tazbinskog odnosa srodstva (šogor) s dužnosnikom Andrejom Plenkovićem značilo bi obezvrjeđenje profesionalnih kvaliteta i iskustva ................. Ističe da ................... nije s njim interesno povezana osoba te ne postoje okolnosti i osnove da bi kao dužnosnik koristio svoju diskrecijsku ovlast kako bi sa njime zasnovao radni odnos upravo temeljem iste okolnosti. Iznosi i kao je tvrdnja da se, zato što je imenovan od strane Vlade RH, nalazi u podređenom, odnosno zavisnom položaju u odnosu na predsjednika Vlade i Vladu netočna i neutemeljena, zbog čega smatra kako nije povrijedio načela obnašanja javnih dužnosti iz članka 5. stavka 1. ZSSI-a, ali i da odredbe ZSSI-a ne omogućavaju pokretanje i vođenje postupka isključivo i samostalno za povredu članka 5. Zakona., već da je temelj za pokretanje postupka jasna zakonska norma, a ZSSI ne navodi niti razrađuje kriterije za utvrđivanje povrede načela djelovanja iz tog članka. Ističe da tome u prilog govore i dvije nedavne presude upravnog suda koji je u dva predmeta odgovorio na pitanja iz odluke Ustavnog suda, a vezano za primjenu članka 5. ZSSI-a.

Obzirom da je člankom 3. stavkom 1. podstavkom 37. ZSSI-a propisano da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona, to je i dužnosnik Frano Luetić povodom obnašanja dužnosti člana Uprave trgovačkog društva Zračna luka Dubrovnik d.o.o. obvezan postupati sukladno odredbama ZSSI-a.

Uvidom u podatke nadležnog sudskog registra Trgovačkog suda u Dubrovniku, utvrđeno je da je pod matičnim brojem subjekta 060145601 upisano trgovačko društvo Zračna luka Dubrovnik d.o.o. te da je jedan od četiri osnivača navedenog trgovačkog društva i Republika Hrvatska te da dužnosnik Frano Luetić, obnaša dužnost člana Uprave trgovačkog društva Zračna luka Dubrovnik d.o.o., ovlaštenog za zastupanje samostalno i pojedinačno, s početkom mandata od 5. kolovoza 2020.g.

Uvidom u javnobilježnički zapisnik sa Skupštine trgovačkog društva Zračna luka Dubrovnik d.o.o. sastavljen 2. veljače 2018.g. poslovni broj: OU-33/18-1 po javnom bilježniku Nikši Mozaru, proizlazi da prema Društvenom ugovoru Republika Hrvatska ima 55% udjela u temeljnom kapitalu tog trgovačkog društva odnosno 55 od ukupno 100 glasova na Skupštini trgovačkog društva.

Na zahtjev Povjerenstva, trgovačko društvo Zračna luka Dubrovnik d.o.o. očitovalo se da je ............... zasnovao radni odnos na neodređeno radno vrijeme na slobodnom radnom mjestu direktora Sektora komercijalnih poslova s danom 1. travnja 2018.g. te da direktor Sektora komercijalnih poslova nije član Uprave tog trgovačkog društva niti njegov zakonski zastupnik, kao ni dužnosnik u smislu članka 3. stavka 1. podstavka 41. ZSSI-a. Navodi se da je ugovor o radu s ................... potpisao glavni direktor Frano Luetić na temelju odluke o zasnivanju radnog odnosa koju donosi isključivo glavni direktor na temelju članaka 9. i 10. Pravilnika o radu Zračne luke Dubrovnik te da tom odlukom ............... nije imenovan zamjenikom glavnog direktora.

Nadalje se ističe da trgovačko društvo Zračna luka Dubrovnik d.o.o. nije u obvezi provedbe javnog natječaja za postupak odabira kandidata za prijem u radni odnos, jer posluje sukladno odredbama Zakona o trgovačkim društvima te da u proteklih 25 godina nije proveden niti jedan javni natječaj za radna mjesta direktora sektora u tom trgovačkom društvu. Ističe se da su Pravilnikom o opisu poslova i radnih zadataka, koji je stupio na snagu dana 1. lipnja 2016.g., propisani uvjeti za navedeno radno mjesto te uključuju visoku stručnu spremu magistra ekonomije, znanje engleskog jezika i pet godina radnog iskustva, a odgovornosti radnog mjesta direktora Sektora komercijalnih poslova su upravljanje procesima prodaje, nabave i marketinga te nadzor nad procesom ugovaranja poslova sa zrakoplovnim prijevoznicima i drugim poslovnim partnerima. U dopisu se napominje da je isti Pravilnik dana 23. svibnja 2016.g. donio tadašnji direktor Roko Tolić nakon prethodnog savjetovanja sa Radničkim vijećem Zračne luke Dubrovnik te je navedeno radno mjesto u pogledu uvjeta bilo jednako uređeno kao i ranijim Pravilnikom iz 1998.g.

Također se navodi da je ................... prethodno bio zaposlen na radnom mjestu zamjenika pročelnika Upravnog odjela za promet Grada Dubrovnika, odnosno do rujna 2017.g. na radnom mjestu zamjenika pročelnika Upravnog odjela za promet, stanogradnju i razvojne projekte Grada Dubrovnika i da u cijelosti ispunjava uvjete radnog mjesta na kojem je zasnovao radni odnos. Iznosi se da osobna povezanost nije utjecala na odluku o odabiru navedenog kandidata, već njegova stručna znanja i vještine od značaja za poslovanje trgovačkog društva Zračna luka Dubrovnik d.o.o. kao i da je pohađao dodatnu izobrazbu za voditelja izvedbe i provedbe projekata financiranih iz EU fondova te da posjeduje važeći certifikat iz područja javne nabave, što doprinosi jačanju projektnog tima obzirom da su u tijeku tri projekta financirana iz EU fondova (Razvoj Zračne luke Dubrovnik – Operativni program Konkurentnost i kohezija 2014-2020, LAirA – Program transnacionalne suradnje Središnje Europe te INTER-PASS – Interreg V-B Jadransko-jonski program transnacionalne suradnje 2014-2020).

Očitovanju prileži Pravilnik o radu Zračne luke Dubrovnik koji u članku 10. propisuje da poslodavac slobodno bira osobu s kojom će sklopiti ugovor o radu, a može oglasitislobodna radna mjesta putem sredstava javnog informiranja te da osoba koja se zapošljava pored općih uvjeta mora ispunjavati i posebne uvjete u ovisnosti od vrste poslova. Istim je člankom 10. Pravilnika propisano da odluku o zasnivanju radnog odnosa donosi glavni direktor.

Očitovanju je priložen ugovor o radu sklopljen dana 19. ožujka 2018.g. između trgovačkog društva Zračna luka Dubrovnik d.o.o., kao poslodavca, zastupanog po direktoru Frani Luetiću, te ................,, kao radnika, kojim je radnik zasnovao radni odnos na radnom mjestu Direktor Sektora komercijalnih poslova s danom 1. travnja 2018.g. Ugovor o radu u pogledu opisa poslova i odgovornosti upućuje na Pravilnik o opisima poslova i radnih zadataka koji propisuje odgovornosti i glavne zadatke (rukovođenje svim poslovima komercijalnog sektora, nadziranje poslova prodaje, nabave i marketinga, planiranje poslovne politike komercijalnih poslova i iznošenje prijedloga upravi i dr.) i uvjete za to radno mjesto (VSS magistar ekonomije (Ekonomski fakultet), znanje engleskog jezika, organizacijske vještine, rukovoditeljske vještine, analitičke sposobnosti, komunikacijske vještine, vještine pregovaranja, upravljanje promjenama i pet godina radnog staža).

Dužnosnik Andrej Plenković je u izvješćima o imovinskom stanju koja je podnosio Povjerenstvu u dijelu izvješća u kojem se navode podatci o osobnom stanju dužnosnika navodio da je oženjen i da je ................................... njegov bračni drug. Na traženje Povjerenstva, Ured državne uprave u Dubrovačko-neretvanskoj županiji Matični ured Dubrovnik, dopisom od 9. srpnja 2018.g. dostavio je izvadak iz matice rođenih za ....... ......... ............ Usporedbom podataka iz navedenog izvatka iz matice rođenih te pribavljenog izvatka za .............................. utvrđeno je da su ........................... i .................. sestra i brat.

Iz javnobilježničkog zapisnika sa Skupštine trgovačkog društva Zračna luka Dubrovnik d.o.o. od 2. veljače 2018.g. poslovni broj: OU-33/18-1, koji je sastavio javni bilježnik Nikša Mozara, proizlazi da je Republiku Hrvatsku na toj sjednici predstavljao i zastupao dužnosnik Jure Šarić, pomoćnik ministra mora, prometa i infrastrukture, koji je izabran za predsjednika Skupštine i u tom je svojstvu iznosio prijedloge odluka na sjednici Skupštine. Na navedenoj sjednici Skupština je sa 100% glasova izabrala Franu Luetića za direktora trgovačkog društva Zračna luka Dubrovnik d.o.o. na temelju prijedloga Vlade Republike Hrvatske iz zaključka, KLASA: 080-02/18-01/11, URBROJ: 50301-15/07-18-2 donesenog na sjednici održanoj 24. siječnja 2018.g. kojim se Skupštini predlaže imenovanje Frane Luetića za direktora navedenog trgovačkog društva do provedbe postupka izbora direktora, sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za RH („Narodne novine“ broj 19/17.), a najdulje na vrijeme od šest mjeseci. Navedeni je zaključak potpisao dužnosnik Andrej Plenković kao predsjednik Vlade Republike Hrvatske na temelju odredbe članka 31. stavka 3. Zakona o Vladi Republike Hrvatske („Narodne novine“ broj 150/11., 119/14., 93/16..) koji propisuje da se zaključkom Vlade Republike Hrvatske utvrđuju stajališta u pitanjima provedbe utvrđene politike te određuju zadaće tijelima državne uprave.

Uvidom u punomoć od 30. siječnja 2018.g. utvrđeno je da je na temelju članka 35. Društvenog ugovora dužnosnik Oleg Butković, ministar mora, prometa i infrastrukture kao zakonski zastupnik Republike Hrvatske, opunomoćio dužnosnika Juru Šarića, pomoćnika ministra mora, prometa i infrastrukture na sudjelovanje i glasovanje na Skupštini tog trgovačkog društva od 2. veljače 2018.g.

Na zahtjev Povjerenstva, Vlada Republike Hrvatske u dopisu od 12. ožujka 2019.g. navodi da je predlagatelj navedenog imenovanja bio ministar državne imovine uz pribavljenu suglasnost Ministarstva mora, prometa i infrastrukture, što je vidljivo iz zapisnika sa zatvorenog dijela sjednice pod točkom 5.8.

Iz priloženog zapisnika sa 77. sjednice Vlade Republike Hrvatske održane 24. siječnja 2018.g. utvrđeno je da je dužnosnik Andrej Plenković predsjedavao istom sjednicom te da je na zatvorenom dijelu sjednice pod točkom 5.8. na prijedlog ministra državne imovine, a uz pribavljenu suglasnost Ministarstva mora, prometa i infrastrukture, donesen zaključak kojim se Skupštini trgovačkog društva Zračna luka Dubrovnik d.o.o. predlaže imenovanje Frane Luetića za direktora istog trgovačkog društva, do provedbe postupka izbora direktora, sukladno Uredbi o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za RH, a najdulje na vrijeme od šest mjeseci.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti.

Člankom 10. stavkom 1. Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za RH („Narodne novine“, broj 19/17.) propisano je da u slučajevima nepostojanja uprave ili minimalnog broja članova uprave nužnih za donošenje odluka, odnosno potrebnih osoba ovlaštenih za zastupanje zbog čega bi trgovačkom društvu, odnosno pravnoj osobi prijetio nastanak određene štete ili bi moglo doći do otežanog poslovanja i obavljanja svakodnevnih djelatnosti, Ministarstvo državne imovine može, uz suglasnost ministarstva u čijoj nadležnosti su djelatnosti kojima se pretežito bavi trgovačko društvo, Vladi Republike Hrvatske predložiti kandidate za članove uprava bez provođenja javnog natječaja, a predloženi kandidati moraju ispunjavati uvjete iz članka 4. iste Uredbe.

Sukladno članku 10. stavku 2. iste Uredbe Ministarstvo državne imovine predlaže odabir kandidata do imenovanja kandidata putem javnog natječaja, a najdulje na vrijeme od šest mjeseci.

Odredbama navedene Uredbe uređen je postupak i kriteriji imenovanja direktora trgovačkih društva u kojem, nakon obavljenih svih propisanih radnji, odlučuje Vlada Republike Hrvatske koja predlaže Skupštini trgovačkog društva imenovanje direktora po provedenom natječaju.

U odnosu na navode dužnosnikova očitovanja kojima se poziva na nepravomoćne odluke upravnih suda u pogledu zakonske dopustivosti „samostalnog“ vođenja postupka i utvrđenja povrede članka 5. stavka 1. ZSSI-a, prvenstveno se ističe da nasuprot tim odlukama postoji i pravomoćna presuda Upravnog suda u Zagrebu koja je zauzela drukčije pravno shvaćanje u pogledu dopuštenosti vođenja postupka zbog kršenja odredbe članka 5. ZSSI-a, a opće je poznato da su jedino pravomoćne sudske odluke relevantne za pozivanje na zauzete stavove sudova i relevantnu sudsku praksu.

Upravni sud u Zagrebu je presudom, poslovni broj: Usl-4587/18-6 od 21. veljače 2019.g. potvrdio odluku tuženika kojom je utvrđena povreda članka 5. stavka 1. ZSSI-a. U navedenoj presudi sud iznosi da je tuženik svoju odluku za djelo dužnosnika iz točke II. odluke (povreda članka 5. stavka 1. ZSSI-a) valjano obrazložio te se u istoj presudi ističe da dužnosnik za navedeno djelo nije kažnjen i da za isto odredbama ZSSI-a nije predviđena sankcija, ali da je opisavši ga u pobijanoj odluci, Povjerenstvo iskoristilo svoju mogućnost rada u cilju svrhe ZSSI-a osiguravajući načelo djelovanja dužnosnika, propisano na način da dužnosnici u svom djelovanju trebaju čuvati vlastitu vjerodostojnost.

Navedena presuda postala je pravomoćna, obzirom da je potvrđena odlukom Visokog upravnog suda Republike Hrvatske, poslovni broj: Usž-1948/19-2 od 12. rujna 2019.g.

Ujedno se ukazuje dužnosniku, kada se već poziva na nepravomoćne presude, da postoji i nepravomoćna presuda Upravnog suda u Rijeci, poslovni broj: 565/2020-9 od 1. srpnja 2020.g. u kojoj sud u obrazloženju zaključuje da Povjerenstvo ima ovlasti utvrđivanja povrede načela djelovanja iz članka 5. stavka 1. ZSSI-a, što je ovlast koja prema stavu suda proizlazi iz članka 30. stavka 1. ZSSI-a radi ostvarivanja preventivne svrhe ZSSI-a.

Iz prikupljenih očitovanja i dokumentacije utvrđeno je da je dužnosnik Frano Luetić diskrecijski odlučio o zasnivanju radnog odnosa ..................... u trgovačkom društvu Zračna luka Dubrovnik d.o.o. na radno mjesto direktora Sektora komercijalnih poslova te da je ugovor o radu sklopljen dana 19. ožujka 2018.g. ............. je brat od supruge dužnosnika Andreja Plenkovića, predsjednika Vlade Republike Hrvatske te se s njime zbog toga nalazi u osobnom odnosu bliskog tazbinskog srodstva.

Navedeno trgovačko društvo nije obveznik provedbe javnih natječaja za zasnivanje radnog odnosa, što je i višegodišnja praksa zapošljavanja u istom, iz čega proizlazi kako dužnosnik Frano Luetić nije postupio suprotno općim aktima navedenog trgovačkog društva kada je donio odluku o zapošljavanju, obzirom da sukladno članku 10. Pravilnika o radu Zračne luke Dubrovnik poslodavac slobodno bira osobu s kojom će sklopiti ugovor o radu. Iako na to nije obvezan Pravilnikom, navedeni akt predviđa mogućnost oglašavanja slobodnog radnog mjesta putem sredstava javnog informiranja, dakle, provedbu javnog natječaja koji prethodi zapošljavanju u trgovačkom društvu.

Pored toga, navedeni Pravilnik nije jedini mjerodavni propis na temelju kojeg dužnosnik postupa u obnašanju dužnosti člana Uprave, jer ga u njezinu obnašanju obvezuju odredbe drugih propisa, pa u situacijama kada donosi odluke o osobama koje se na neki način mogu dovesti u svezu s njime ili o osobama koje su u određenom osobnom odnosu prema dužnosnicima koji odlučuju u njegovu imenovanju ili razrješenju, i odredbe ZSSI-a.

Dužnosnik Frano Luetić je osobno odgovoran obnašati dužnost u skladu s načelima obnašanja dužnosti iz članka 5. ZSSI-a odnosno odgovorno, savjesno i transparentno, čuvajući vlastitu vjerodostojnost i povjerenje građana na način da se prilikom zasnivanja radnog odnosa osobe, koja će obavljati rukovodeće poslove u trgovačkom društvu, štiti javni interes te je dužan voditi računa o tome kakva percepcija može proisteći iz neke odluke.

U ovakvoj situaciji kada se zapošljava osoba u bliskom tazbinskom srodstvu s predsjednikom Vlade Republike Hrvatske, prema kojem se dužnosnik Frano Luetić nalazi u podređenom i zavisnom položaju, u odnosu na tu osobu dužnosnik je trebao iskoristiti mogućnost propisanu Pravilnikom, dakle, raspisati javni natječaj i pružiti mogućnost zainteresiranim osobama da se jave.

Naime, dužnosnik Frano Luetić imenovan je za direktora odlukom Skupštine trgovačkog društva Zračna luka Dubrovnik d.o.o., ali na temelju zaključka Vlade Republike Hrvatske od 24. siječnja 2018.g. donesenog sukladno članku 15. stavku 1. ZSSI-a, u čijem je usvajanju sudjelovao i dužnosnik Andrej Plenković, koji ga je potpisao u svojstvu predsjednika Vlade Republike Hrvatske. Navedenim zaključkom Vlade Republike Hrvatske predlaže se, do provedbe postupka izbora direktora po javnom natječaju, Skupštini navedenog trgovačkog društva njegovo imenovanje za direktora istog trgovačkog društva, a najdulje na vrijeme od šest mjeseci. Navedeni zaključak je donesen po prijedlogu ministra državne imovine, uz prethodnu suglasnost Ministarstva mora, prometa i infrastrukture. Na sjednici Skupštine održane 2. veljače 2018.g. Republiku Hrvatsku zastupao je dužnosnik Jure Šarić, pomoćnik ministra mora, prometa i infrastrukture, sukladno punomoći dužnosnika Olega Butkovića, ministra mora, prometa i infrastrukture.

Dužnosnik koji je imenovan za direktora na vremenski ograničeno razdoblje od šest mjeseci po prijedlogu Vlade Republike Hrvatske od 24. siječnja 2018.g. odlukom Skupštine trgovačkog društva od 2. veljače 2018.g., a u kojem se razdoblju treba provesti natječaj za imenovanje direktora trgovačkog društva Zračna luka Dubrovnik d.o.o., kada direktora također Skupštini trgovačkog društva predlaže Vlada Republike Hrvatske, nalazi se u podređenom položaju prema dužnosniku Andreju Plenkoviću i time u zavisnom položaju spram njega, a dužnosnik upravo u tom razdoblju dana 19. ožujka 2018.g. diskrecijski odlučuje o zapošljavanju osobe koja je u bliskom tazbinskom srodstvu s dužnosnikom Andrejom Plenkovićem. Obzirom da u istom trgovačkom društvu Republika Hrvatska ima 55% udjela u vlasništvu te da njezin predstavnik na sjednici Skupštine iznosi prijedloge odluka iz djelokruga Skupštine, takav prijedlog o kojem na zatvorenom dijelu sjednice glasuju svi članovi Vlade Republike Hrvatske prihvaća se i na sjednici Skupštine tog trgovačkog društva.

Frano Leutić je u tom trenutku dužnosnik koji dužnost obnaša s vremenskim ograničenim mandatom te je svjestan činjenice da će se, sukladno predmetnoj Uredbi, provesti javni natječaj za izbor direktora ili da će se donijeti nova odluka o imenovanju na novo razdoblje od šest mjeseci i da u oba postupka zaključak kojim se predlaže direktora trgovačkog društva donosi Vlada Republike Hrvatske.

Dužnosnik je bio dužan prepoznati situaciju u kojoj je posljedica njegova diskrecijskog odlučivanja zasnivanje radnog odnosa s osobom koja je brat bračnog druga dužnosnika o čijem postupanju ovisi njegov daljnji položaj u Upravi trgovačkog društva, odnosno da se radi o osobi u odnosu na koju u postupanju može biti stvoren dojam pristranog postupanja, pogotovo kada odluku donosi samostalno i diskrecijski, kada nije jasno na koji je način dužnosnik stekao saznanja o stručnim kvalifikacijama ......................, na čiju inicijativu je došlo do razgovora među njima o zapošljavanju te u konačnici zašto je odlučio zaposliti upravo tu osobu. Raspisivanjem javnog natječaja mogao je oglasiti slobodno radno mjesto te bi njegova provedba izvjesno imala za posljedicu mogućnost izbora između većeg broja potencijalnih kandidata sličnih kvalifikacija i sposobnosti, od čega bi koristi imalo i trgovačko društvo koje provodi selekcijski postupak. Ukoliko bi između tako prijavljenih kandidata ............ imao najbolje uvjete, njegovo zapošljavanje nakon tako provedenog postupka ne bi bilo sporno.

Zapošljavanje bez provedbe javnog natječaja predstavlja veliki koruptivni rizik, koji bi se svakako mogao smanjiti upravo raspisivanjem javnog natječaja, pa sa stajališta Povjerenstva nije razumljivo zašto se takvi mehanizmi ne koriste prilikom zapošljavanja u trgovačkim društvima čiji su osnivači država ili jedinice lokalne odnosno područne (regionalne) samouprave.

Iako iz navoda dužnosnika proizlazi da se nije prijavio niti na jedan javni natječaj za odabir kandidata za člana Uprave-direktora trgovačkog društva Zračna luka Dubrovnik d.o.o., od kojih je posljednji bio objavljen u 2020.g., iz njegova očitovanja proizlazi da je u međuvremenu nakon isteka razdoblja iz odluke od 2. veljače 2018.g., kojom je prvi put imenovan na šest mjeseci, četiri puta na prijedlog Vlade Republike Hrvatske produženo njeno trajanje, i to odlukama Skupštine, od 27. srpnja 2018.g., 1. veljače 2019.g., 29. srpnja 2019.g. te od 7. veljače 2020.g., dok je uvidom u nadležni sudski registar utvrđeno da je imenovan i peti puta, s početkom mandata od 5. kolovoza 2020.g.

Stoga pod okolnostima kada je dužnosnik Frano Luetić zaključkom Vlade Republike Hrvatske od 24. siječnja 2018.g. predložen za direktora trgovačkog društva Zračna luka Dubrovnik d.o.o.na vremensko razdoblje od šest mjeseci, dana 19. ožujka 2018.g. diskrecijskom odlukom sklopio ugovor o radu s .........................., bratom dužnosnikove supruge, dakle, svega dva mjeseca nakon imenovanja, pod opisanim okolnostima, nastaje dojam da je dužnosnik koristio navedenu diskrecijsku ovlast kako bi s njim zasnovao radni odnos upravo temeljem okolnosti da je navedeni s dužnosnikom Andrejom Plenkovićem u tazbinskom odnosu srodstva, a on osobno u zavisnom položaju u odnosu na dužnosnika koji predlaže njegovo imenovanje.

Iz navedenih okolnosti proizlazi da je došlo do nesavjesnog, neodgovornog i pristranog postupanja prilikom diskrecijskog odlučivanja o navedenom zasnivanju radnog odnosa, jer se dužnosnik nalazi u odnosu zavisnosti i podređenosti prema osobi o čijem povjerenju ovisi njegov daljnji status obnašatelja konkretne dužnosti, odnosno da je dužnosnik Frano Luetić počinio povredu članka 5. stavka 1. ZSSI-a.

Za povredu načela obnašanja javnih dužnosti propisanih člankom 5. ZSSI-a, ZSSI nije propisao mogućnost izricanja sankcije.

Slijedom svega gore navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Frano Luetić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana